再用前韵詠子舟所作竹
作者：黄庭堅
朝代：宋

paragraphs: 森萷一山竹，壯士十三輩。
自干雲天去，草芥肯下逮。
虛心聽造物，顛沛風雲會。
榮枯偶同時，終不相棄背。
誰云湖州沒，筆力今尚在。
阿筌雖墨妙，好以桃李配。
國工裁主意，冷淡恐不愛。
子舟落心畫，榮觀不在外。
耆年道機熟，增勝當倍倍。
祖述今百家，小紙弄姿態。
雖云出湖州，卷置懶開對。
非公筆如椽，孰能爲之大。